Mogens Jensen (S), 2023-05-10:
Tak for det, formand, og også tak for kulturministerens indledende bemærkninger omkring beslutningsforslaget her.
Jeg kan sige på Socialdemokratiets vegne, at vi er fuldstændig enige i det, ministeren har sagt, både det, der blev sagt om kunstens og kulturens betydning for os som mennesker og som samfund, som jo alt for ofte undervurderes, men også den betragtning, som jo var tydelig heroppefra, nemlig at vi skal fastholde armslængdeprincippet i vores kunststøttesystem, sådan som det også praktiseres i dag på glimrende vis i bl.a. Statens Kunstfond.
Og det er jo det vigtige princip, som Dansk Folkeparti vil gøre op med og erstatte med en proces, hvor det i sidste ende er politikere, som træffer beslutningen om at støtte de enkelte kunstprojekter.
Nu har jeg jo været i Folketinget i mange år og har også fulgt Dansk Folkeparti, så det undrer mig ikke, at man fremsætter det her forslag, for det er jo hørt og set tidligere fra partiets side, og det passer godt med det ønske, som Dansk Folkeparti jo har om at fremme den kunst, som partiet synes er den rigtige og passer ind i det samfunds- og menneskesyn, som Dansk Folkeparti abonnerer på.
Det ses bl.a. i beslutningsforslaget, når man skriver, at de projekter, der skal have mulighed for at få støtte, skal bygge videre på en allerede etableret tradition.
Og det vil jo sådan set sige, at al ny udvikling og nye kultur- og kunstformer ikke får en chance, og hvem skal så skabe den nye guldalder for dansk kunst? må man vel berettiget spørge.
Den tankegang falder helt i tråd med tidligere forslag fra Dansk Folkepartis side, f.eks. da man ville stoppe filmstøtten til Lars von Trier, fordi man ikke brød sig om indholdet i hans film, og da man ønskede at udpege historiske konsulenter til DR for at kontrollere manuskripterne til DR Dramas produktioner, og da partiet for ikke så længe siden mente, at staten nu måtte lave en dansk sangkanon, fordi man ikke brød sig om udviklingen af Højskolesangbogen, hvor der blev optaget sange, som ikke passede ind i Dansk Folkepartis smag.
Jeg tror, at alle kan høre, at det her er helt skævt, for kunst og kultur i Danmark skal selvfølgelig være fri og ikke styres af politiske ideologier eller politiske smagsdommere.
Derfor har vi et kunststøttesystem i Statens Kunstfond, som bygger på armslængde, og hvor det er fagfolk, der kender til de enkelte kunstområder og kan vurdere kvaliteten i de enkelte projekter, som uddeler støtten, sådan som det i øvrigt også praktiseres i bl.a. vores nabolande Norge og Sverige og i Storbritannien, der, som ministeren jo i øvrigt også sagde, var det første land til at etablere en kunstfond på netop de principper allerede under Winston Churchill i 1946.
Det system skal vi holde fast i – ikke at der ikke kan ske ændringer i Statens Kunstfond; selvfølgelig kan der det.
Det skal vi altid være klar til at drøfte, for virkeligheden ændrer sig hele tiden, men de grundlæggende principper skal vi holde fast i.
Jeg synes i øvrigt, at Kunstfonden gennem de senere år er blevet langt stærkere, f.eks. i deres kommunikation om projekter og uddelinger, så det i dag er mere synligt og langt lettere at følge med i, hvilke projekter og hvilke kunstnere der støttes.
Så som det nok klart er fremgået, kan Socialdemokratiet ikke støtte beslutningsforslaget.
Jeg skal på vegne af Venstres hr. Jan E. Jørgensen meddele, at det kan Venstre heller ikke.
Men selvfølgelig tak til forslagsstillerne og Dansk Folkeparti for, at vi får mulighed for at tage debatten.